CELEX: 32018D1499
Language: hu
Date: 2018-10-08 00:00:00
Title: A Bizottság (EU) 2018/1499 végrehajtási határozata (2018. október 8.) a kiskérődzők pestise Bulgáriában történő terjedésének megakadályozása érdekében hozandó egyes védekezési intézkedések megállapításáról szóló (EU) 2018/954 végrehajtási határozat módosításáról (az értesítés a C(2018) 6662. számú dokumentummal történt) (EGT-vonatkozású szöveg.)

9.10.2018   
               
               
                  HU
               
               
                  Az Európai Unió Hivatalos Lapja
               
               
                  L 253/76
               
            
         A BIZOTTSÁG (EU) 2018/1499 VÉGREHAJTÁSI HATÁROZATA
         (2018. október 8.)
         a kiskérődzők pestise Bulgáriában történő terjedésének megakadályozása érdekében hozandó egyes védekezési intézkedések megállapításáról szóló (EU) 2018/954 végrehajtási határozat módosításáról
         
            
               (az értesítés a C(2018) 6662. számú dokumentummal történt)
            
         
         (Csak a bolgár nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belső piac megvalósításának céljával a Közösségen belüli kereskedelemben alkalmazható állategészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
         tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állategészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
         mivel:
         
                     (1)
                  
                  
                     A kiskérődzők pestise a kiskérődzők, nevezetesen a juhok és kecskék súlyos vírusos betegsége, amely elsősorban közvetlen érintkezés útján terjed. A kiskérődzők pestise által okozott morbiditás és mortalitás rendkívül magas lehet, különösen azokon a területeken, ahol a szóban forgó betegség először fordul elő, ráadásul a morbiditás és a mortalitás komoly gazdasági hatást gyakorolhat a mezőgazdasági ágazatra. Ez a betegség emberre nem fertőző. A kiskérődzők pestise számos afrikai, közel-keleti és ázsiai országban endémiás, valamint az állatok egészsége és jóléte szempontjából komoly aggodalomra ad okot.
                  
               
                     (2)
                  
                  
                     A 92/119/EGK tanácsi irányelv (3) általános intézkedéseket határoz meg egyes állatbetegségek, köztük a kiskérődzők pestise elleni védekezés céljára. Az ilyen intézkedések közé tartoznak azok az ellenőrző intézkedések, amelyeket a kiskérődzők pestise valamely gazdaságban való megjelenésének gyanúja és megállapítása esetén kell végrehajtani. Ezen ellenőrző intézkedések közé tartozik a betegség megjelenésének helyét övező védő- és megfigyelési körzetek kialakítása, valamint az említett betegség terjedésének megfékezését szolgáló más kiegészítő intézkedések.
                  
               
                     (3)
                  
                  
                     2018. június 23-án Bulgária arról értesítette a Bizottságot és a többi tagállamot, hogy a bulgáriai Jambol megyében található Boljarovo településen kitört a kiskérődzők pestise három, kiskérődzőket tartó gazdaságban, amelyek állatállománya együtt legel. 2018. június 28-án Bulgária egy második kitörést is bejelentett, amely Burgasz megyében történt.
                  
               
                     (4)
                  
                  
                     Bulgária meghozta a 92/119/EGK irányelvben előírt ellenőrző intézkedéseket, azaz felszámolta a fertőzött állományokat, valamint az említett irányelv előírásainak megfelelően védő- és megfigyelési körzeteket alakított ki az érintett gazdaságok körül. Ezenkívül fokozta a megfigyelést az érintett területekkel szomszédos településeken, valamint azokon a településeken, amelyek az Unió és a kiskérődzők pestise által érintett harmadik országok között húzódó határ mentén találhatók.
                  
               
                     (5)
                  
                  
                     Annak megakadályozására, hogy a betegség Bulgária más területeire, más tagállamokra és harmadik országokra is átterjedjen, a Bizottság az (EU) 2018/954 végrehajtási határozat (4) elfogadásával további intézkedéseket hozott, és betiltotta a Jambol megyei Boljarovo és Elhovo településekről, valamint a Burgasz megyei Szredec, Szozopol, Primorszko, Malko Tarnovo és Carevo településekről származó kiskérődzők szállítmányainak feladását, továbbá az ilyen kiskérődzőkből előállított egyes termékek forgalomba hozatalát.
                  
               
                     (6)
                  
                  
                     Az (EU) 2018/954 végrehajtási határozat elfogadása óta Bulgária a kiskérődzők pestisének öt újabb gócpontjáról értesítette a Bizottságot, amelyek mind a szóban forgó tagállam Jambol megyéjének korlátozás alá tartozó területein történtek.
                  
               
                     (7)
                  
                  
                     2018. szeptember 18-án Bulgária tájékoztatta a Bizottságot és a többi tagállamot egy olyan szerológiai felügyelet eredményeiről, amelyet azon helyszínek környékén végeztek el, ahol a kiskérődzők pestise bizonyítottan kitört. E felügyelet eredményei szerint a már korlátozás alá tartozó területeken lévő gazdaságokban a kiskérődzők pestisének vírusával szembeni ellenanyagokat hordozó olyan állategyedek találhatók, amelyeken eddig nem mutatkoztak a betegség klinikai megnyilvánulásai. E gazdaságok némelyike rendkívül közel helyezkedik el az említett, korlátozás alá tartozó területek és Bulgária területének többi olyan része közötti határvonalhoz, ahonnan még nem érkezett bejelentés a kiskérődzők pestisének kitöréséről.
                  
               
                     (8)
                  
                  
                     A szeropozitív állategyedek előfordulásának helye és a klinikai megnyilvánulások hiánya miatt ki kell terjeszteni azt a területet, ahol a kiskérődzők pestise tekintetében további védekezési intézkedések alkalmazandók, valamint ezen az új területen olyan új kiegészítő védekezési intézkedéseket kell végrehajtani, amelyek a kiskérődzők pestise további terjedésének megakadályozása végett megtiltják a kiskérődzők szállítmányainak feladását és az ilyen kiskérődzőkből előállított egyes termékek forgalomba hozatalát. Az (EU) 2018/954 végrehajtási határozatot ezért ennek megfelelően módosítani kell.
                  
               
                     (9)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2018/954 végrehajtási határozat 3. cikke a következő 3a. cikkel egészül ki:
            
               
                  „3a. cikk
                  
                     (1)   Bulgária megtiltja a következő áruknak a mellékletben felsorolt területeken belüli szállítását:
                     
                                 a)
                              
                              
                                 kiskérődzők;
                              
                           
                                 b)
                              
                              
                                 kiskérődzők spermája, petesejtjei és embriói.
                              
                           
                  
                     (2)   Az e cikk (1) bekezdésében előírt tilalomtól eltérve az illetékes hatóság engedélyezheti a kiskérődzőknek a mellékletben felsorolt területeken található rendeltetési helyek egyikére történő szállítását, feltéve, hogy a származási gazdaság nem tartozik a 92/119/EGK irányelvben a kiskérődzők pestisével összefüggésben előírt korlátozások hatálya alá, valamint hogy a kiskérődzők megfelelnek a következő feltételeknek:
                     
                                 a)
                              
                              
                                 a szállítmány feladásának napján klinikailag ellenőrizték a származási gazdaságban található valamennyi kiskérődzőt, amelyek nem mutatták a kiskérődzők pestisének klinikai tüneteit;
                              
                           
                                 b)
                              
                              
                                 a kiskérődzőket közvetlenül az illetékes hatóság által kijelölt és a mellékletben felsorolt területeken található vágóhídra szállítják azonnali levágásra;
                              
                           
                                 c)
                              
                              
                                 a kiskérődzőket a szállítmány feladásának időpontja előtt kevesebb mint 7 nappal alávetették a kiskérődzők pestisével szembeni ellenanyagok kimutatására szolgáló diagnosztikai vizsgálatnak, amely negatív eredménnyel zárult;
                              
                           
                                 d)
                              
                              
                                 a származási gazdaságban a szállítmány feladásának időpontja előtt kevesebb mint 14 nappal olyan szerológiai vizsgálatot végeztek, amely során elegendő számú kiskérődzőtől vettek mintát ahhoz, hogy a legalább 5 %-os szeroprevalencia 95 %-os megbízhatósággal legyen kimutatható, és e vizsgálat negatív eredménnyel zárult.”
                              
                           
               
            
         
         
            2. cikk
            Az (EU) 2018/954 végrehajtási határozat mellékletének helyébe e határozat mellékletének szövege lép.
         
         
            3. cikk
            Ennek a határozatnak a Bolgár Köztársaság a címzettje.
         
         
            Kelt Brüsszelben, 2018. október 8-án.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 395., 1989.12.30., 13. o.
         
         
            (2)  HL L 224., 1990.8.18., 29. o.
         
         
            (3)  A Tanács 92/119/EGK irányelve (1992. december 17.) az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről (HL L 62., 1993.3.15., 69. o.).
         
            (4)  A Bizottság (EU) 2018/954 végrehajtási határozata (2018. július 4.) a kiskérődzők pestise Bulgáriában történő terjedésének megakadályozása érdekében hozandó egyes védekezési intézkedések megállapításáról (HL L 168., 2018.7.5., 7. o.).
      
      
         
            MELLÉKLET
            Bulgária következő megyéi:
            
                        —
                     
                     
                        Jambol megye,
                     
                  
                        —
                     
                     
                        Burgasz megye,
                     
                  
                        —
                     
                     
                        Haszkovo megye.